ติดตามการก่อสร้างโครงการอุโมงค์ระบายน้ำบึงหนองบอนที่มีปัญหาทรุดตัว คาดต้องใช้เวลา 2 ปีในการแก้ไข
นายชัชชาติ สิทธิพันธุ์ ผู้ว่าราชการกรุงเทพมหานคร ลงพื้นที่ติดตามการก่อสร้างโครงการอุโมงค์ระบายน้ำบึงหนองบอนที่มีปัญหาทรุดตัว บริเวณสะพานข้ามคลองเคล็ด ส่งผลกระทบกับบ้านเรือนประชาชนที่อยู่โดยรอบ จากการพูดคุยกับผู้อำนวยการสำนักระบายน้ำกรุงเทพมหานครและวิศวกรที่ควบคุมการก่อสร้างอุโมงค์ ยอมรับว่าเป็นเรื่องยากในการแก้ปัญหาเนื่องจากเป็นเหตุการณ์ที่ไม่เคยเกิดขึ้นมาก่อน โดยแนวทางเบื้องต้น จะมีการสร้างอุโมงค์ระบายน้ำใหม่ทดแทนอุโมงค์เดิมที่ชำรุดไม่สามารถใช้งานได้คาดว่าต้องใช้เวลาในการก่อสร้างประมาณ 2 ปี โดยระหว่างลงพื้นที่มีประชาชนที่ได้รับผลกระทบจากการก่อสร้างและเหตุทรุดตัวของอุโมงค์ระบายน้ำเข้ามาร้องเรียนกับผู้ว่าฯ กทม. ซึ่งทางผู้ว่าฯ กทม. ได้มอบหมายให้นายวิศณุ ทรัพย์สมพล รองผู้ว่าราชการกรุงเทพมหานคร กำกับติดตามการก่อสร้างอุโมงค์และดูแลแก้ไขปัญหาให้ประชาชน พร้อมแนะนำให้ผู้รับเหมาก่อสร้างพูดคุยกับประชาชนถึงแนวทางแก้ไขปัญหาและระยะเวลาดำเนินการเพื่อให้เกิดความเข้าใจทั้ง 2 ฝ่าย รวมถึงให้ดูแลผู้ได้รับผลกระทบด้วยสำหรับโครงการก่อสร้างอุโมงค์ระบายน้ำจากบึงหนองบอนลงสู่แม่น้ำเจ้าพระยา มีความยาว 9,106 เมตร มีความลึกจากผิวถนน 30 เมตร โดยเริ่มต้นจากอาคารรับน้ำบริเวณบึงหนองบอนลอดใต้แนวคลองหนองบอน ผ่านสถานีสูบน้ำบางอ้อและออกสู่แม่น้ำเจ้าพระยาบริเวณปากคลองบางอ้อ โดยมีอาคารรับน้ำ 7 แห่ง หากโครงการดังกล่าวแล้วเสร็จจะช่วยป้องกันและแก้ไขปัญหาน้ำท่วมขังบริเวณถนนอ่อนนุช ถนนอุดมสุข ถนนสุขุมวิท เพิ่มประสิทธิภาพการระบายน้ำครอบคลุมพื้นที่ประมาณ 85 ตารางกิโลเมตร ในพื้นที่เขตประเวศ เขตสวนหลวง เขตพระโขนง เขตบางนา และบริเวณพื้นที่ใกล้เคียง